Broj: 711-I-2385-P-419/22-02-17

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Mateje Topolko Drvoderić, pročelnice Jedinstvenog upravnog odjela Općine Orehovica**, za davanjem očitovanja,na 192. sjednici, održanoj dana 27. listopada 2022., daje sljedeće:

**OČITOVANJE**

1. **Općinska načelnica Općine Orehovica ne smije uz plaću za obnašanje navedene dužnosti primiti prigodne nagrade do propisanog iznosa (božićnica, uskrsnica) te dar za dijete, jer bi se radilo o primicima zabranjenih dodatnih naknada iz članka 7. točke d) ZSSI/21-a.**
2. **Nije suprotno odredbama ZSSI/21-a da obveznica uz plaću za obnašanje navedene dužnosti primi naknadu stvarnih troškova prijevoza za dolazak na posao i odlazak s posla, naknadu troškova službenog putovanja u zemlji i inozemstvu (dnevnice, prijevoza, smještaja i dr.), te naknade svih drugih stvarnih troškova nastalih u obnašanju dužnosti, ukoliko je to propisano podzakonskim aktom ili općim aktom jedinice lokalne samouprave, jer se ne radi o zabranjenoj dodatnoj naknadi iz članka 7. točke d) navedenog Zakona.**
3. **Obveznica može 24 sata dnevno koristiti službeno vozilo Općine Orehovica samo ako je to propisano drugim podzakonskim općim aktom ili općim aktom jedinice lokalne samouprave, pri čemu treba voditi računa da prilikom korištenja službenog vozila ne dođe do zlouporabe prava obveznika, jer bi isto predstavljalo moguću povredu odredbe članka 7. točke c) ZSSI/21-a.**

Obrazloženje

Mateja Topolko Drvoderić, pročelnica Jedinstvenog upravnog odjela Općine Orehovica, podnijela je zahtjev za očitovanjem koji je u knjigama ulazne pošte zaprimljen 17. listopada 2022. pod brojem: 711-U-8332-P-419/22-01-3, povodom kojeg se vodi predmet broj P-419/22.

Podnositeljica u zahtjevu navodi da je u prezentaciji prikazanoj tijekom održavanja edukacije obveznika ZSSI/21-a s područja Međimurske županije navedeno koji se primici uz plaću smatraju zabranjenom dodatnom naknadom u smislu odredbe članka 7. točke d) ZSSI/21-a, te koji primici nisu zabranjena dodatna naknada u smislu navedene zakonske odredbe.

Nadalje navodi da je Općina Orehovica pretplatnik časopisa iz područja računovodstva i financija RRiF te da je u istom objavljen članak koji se odnosi na primitke obveznika koji obnašaju dužnost u jedinici lokalne samouprave u statusu izjednačenom s radnim odnosom. Naime, iznosi se da je u tom stručnom članku navedeno kako obveznici imaju određena prava propisana člankom 7. Pravilnika o porezu na dohodak („Narodne novine“ broj, 10/17. i 1/21.)

Podnositeljica traži mišljenje Povjerenstva koje primitke navedene u članku 7. istog Pravilnika obveznici mogu ostvarivati, a koje ne mogu primati, te je li u tu svrhu potrebno donijeti odluku Općinskog vijeća Općine Orehovica. Zaključno se napominje da općinska načelnica Općine Orehovica dužnost obnaša profesionalno.

Zahtjevu prileži članak objavljen u predmetnom časopisu broj 8/2021, u kojem se navodi da se obveznicima koji profesionalno obnašaju dužnost u jedinicama lokalne samouprave mogu neoporezivo nadoknađivati primici iz članka 7. Pravilnika o porezu na dohodak, jer su u tom pogledu izjednačeni s radnicima u radnom odnosu.

Navodi se da se takve isplate odnose na troškove prijevoza za dolazak na posao i odlazak s posla do visine stvarnih troškova javnog prijevoza u mjesnom i međumjesnom prijevozu, troškove službenog putovanja u zemlji i inozemstvu (dnevnice, prijevoz na službenom putu, troškovi smještaja i drugi dokumentirani izdaci), te naknade za korištenje službenog automobila u privatne svrhe, prigodne godišnje nagrade, darovi djeci i sl., kao i da obveznici objektivno ne mogu ostvariti pojedine primitke kao drugi radnici, poput primjerice otpremnine za poslovno uvjetovani otkaz ugovora o radu ili terenski dodatak.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je iopćinska načelnica Općine Orehovica dužna pridržavati se odredbi navedenog Zakona.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Ponajprije se ukazuje podnositelji kako je Povjerenstvo u Smjernici Broj: 711-I-134-R-34/22-01-17 od 31. siječnja 2022. obrazložilo koje primitke obveznici ZSSI/21-a ne moguostvarivati uz primanje plaće, jer se radi o zabranjenim dodatnim naknadama.

Nadalje, Povjerenstvo je u Dopuni Smjernice Broj: 711-I-518-R-34/22-02-17 od 12. travnja 2022. detaljno obrazlažilo koji se primici ne smatraju zabranjenom dodatnom naknadom iz odredbe članka 7. točke d) ZSSI/21-a.

Navedene Smjernica te Dopuna Smjernice doneseni su povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., te se iste odnose na obveznike ZSSI/21-a koji temeljem ugovora o radu ili drugog ugovora iz radnog odnosa obnašaju javnu dužnost, slijedom čega se ne odnose na općinske načelnike i zamjenike općinskih načelnika, koji dužnost obnašaju temeljem konačnih rezultata provedenih lokalnih izbora.

Naime, polazeći od odredbe članka 5. stavka 1. točke 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, primitak prigodnih nagrade do propisanog iznosa (božićnica, uskrsnica) te dara za djecu predstavljao bi primitke koji se sukladno propisanom iznosu isplaćuju uz plaću, slijedom čega njihovo ostvarivanje predstavlja zabranjenu dodatnu naknadu iz članka 7. točke d) ZSSI/21-a.

Nadalje, Povjerenstvo tumači kako nije suprotno odredbama ZSSI/21-a da općinski načelnici i njihovi zamjenici uz primanje plaće za obnašanje javne dužnosti ostvaruju naknade stvarnih troškova nastalih u obnašanju dužnosti, jer isti primici ne predstavljaju zabranjene dodatne naknade u smislu navedene zakonske odredbe.

Međutim, kako bi općinska načelnica Općine Orehovica uz primanje plaće mogla primati navedene naknade stvarnih troškova, to mora biti propisano podzakonskim aktom ili općim aktom jedinice lokalne samouprave koji donosi predstavničko tijelo jedinice lokalne samouprave na temelju zakona, za čije je mjerodavno tumačenje nadležno Ministarstvo pravosuđa i uprave.

Navedeno se, između ostalog, odnosi i na isplate troškova prijevoza za dolazak na posao i odlazak s posla troškove službenog putovanja u zemlji i inozemstvu (dnevnice, prijevoz na službenom putu, troškovi smještaja i druge troškove službenog puta) te naknade svih drugih stvarnih troškova nastalih u obnašanju javne dužnosti.

U odnosu na korištenje službenog automobila, isto je povezano sa stvarnim troškovima prijevoza koji nastaju u obnašanju javne dužnosti, slijedom čega bi obveznica mogla koristiti službeni automobil Općine 24 sata dnevno, ako je to propisano podzakonskim općim aktom ili općim aktom jedinice lokalne samouprave.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Stoga ukoliko bi obveznica koristila službeno vozilo isključivo za privatne svrhe (npr. radi odlaska na godišnji odmor), isto se ne bi moglo promatrati u kontekstu obnašanja javne dužnosti, te bi Povjerenstvo takvo korištenje vozila sagledavalo u kontekstu moguće zlouporabe posebnih prava obveznika, odnosno moguće povrede odredbi ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici Mateji Topolko Drvoderić, putem mail adrese
2. Objava na internetskoj stranici Povjerenstva
3. Pismohrana